曾协
陈晞颜获玉兔甚奇邀予赋诗
一气散万有，飞潜异形姿。
乌鹄自昔然，羽翼不可移。
颖也衣褐徒，斓斑乃其宜。
今兹独何事，皓皓涅不淄。
毳毛玉雪如，整整机上丝。
无乃真得仙，传载非诡辞。
骑蟾入广寒，成此一段奇。
长生侣素娥，不受尘土羁。
祗应得得来，隐见必其时。
往牒纪创见，奕奕登瑞旗。
退之号崛强，雄夸见文词。
君侯过人行，精神动皇祗。
屡供平反笑，长咏南陔诗。
异物自来驯，不起山林思。
霜月照庭户，晴云点阶墀。
致此非好玩，於焉卜期颐。
上堂问起居，秀色增两眉。